ET Euroopa Liidu Teataja L 110/22

KOMISJONI RAKENDUSOTSUS (EL) 2015/668,

24. aprill 2015,

millega muudetakse teatavate organisatsioonide tunnustust vastavalt Euroopa Parlamendi ja nõukogu määruse (EÜ) nr 391/2009 artiklile 16

(teatavaks tehtud numbri C(2015) 2595 all)

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. aprilli 2009. aasta määrust (EÜ) nr 391/2009 laevade kontrollimise ja ülevaatusega tegelevate organisatsioonide ühiste eeskirjade ja standardite kohta, (1) eriti selle artikli 4 lõiget 1 ja artiklit 16,

ning arvestades järgmist:

(1) Määruse (EÜ) nr 391/2009 artikli 16 kohaselt peab komisjon kontrollima, kas nimetatud määruse artikli 4 lõike 3 ja artikli 2 punkti c kohaselt antud tunnustuse omanik on juriidiline isik, kes kuulub organisatsiooni, mille suhtes kohaldatakse kõnealuse määruse sätteid. Vastasel juhul peab komisjon tegema otsuse nimetatud tunnustuse muutmise kohta.

(2) Komisjoni otsuses 2007/421/EÜ (2) on viidatud organisatsioonidele, mida liikmesriigid on tunnustanud vastavalt nõukogu direktiivile 94/57/EÜ, (3) sätestades, et energeetika ja transpordi peadirektoraat avaldab iga aasta 1. juuliks Euroopa Liidu Teatajas ajakohastatud nimekirja organisatsioonidest, mis on tunnustatud vastavalt direktiivile 94/57/EÜ.

(3) Uusim nimekiri organisatsioonidest, mis on tunnustatud vastavalt direktiivile 94/57/EÜ, avaldati Euroopa Liidu Teatajas (4) 2007. aastal.

(4) Organisatsioonidele Lloyd's Register of Shipping (LR), Korean Register of Shipping (KR), Nippon Kaiji Kyokai (NK) ja Registro Italiano Navale (RINA) anti tunnustus vastavalt direktiivile 94/57/EÜ.

(5) Vastavalt määruse (EÜ) nr 391/2009 artikli 15 lõikele 1 säilis tunnustus neil organisatsioonidel, millele oli 17. juuniks 2009 antud tunnustus vastavalt direktiivile 94/57/EÜ.

(6) Korean Register of Shipping (KR) puhul nimetati kõikide tunnustatud organisatsiooni moodustavate juriidiliste isikute emaettevõtja ümber organisatsiooniks „KR (Korean Register)”.

(7) Nippon Kaiji Kyokai (NK) puhul muutis kõikide tunnustatud organisatsiooni moodustavate juriidiliste isikute emaettevõtja oma juriidilist staatust Jaapani õiguse alusel sihtasutusest (Foundation) organisatsiooniks „General Incorporated Foundation”. Seega on selle üksuse, millele tuleks anda tunnustus, täielik nimi „Nippon Kaiji Kyokai General Incorporated Foundation (ClassNK)”.

(8) Lloyd's Register of Shipping (LR) puhul nimetati algselt tunnustatud organisatsioon esiteks ümber kui Lloyd's Register ja seejärel kui Lloyd's Register Group Limited, kuna Ühendkuningriigi 1965. aasta seaduse Industrial & Provident Societies Act (muudetud) alusel asutatud ühing kujundati ümber Ühendkuningriigi 2006. aasta seaduse Companies Act alusel asutatud ettevõtteks. Seega on uue üksuse, millele tuleks anda tunnustus, täielik nimi „Lloyd's Register Group LTD (LR)”.

(9) Registro Italiano Navale (RINA) puhul on kogu tegevus, mis kuulub määruse (EÜ) nr 391/2009 reguleerimisalasse, viidud organisatsioonilt Registro Italiano Navale üle organisatsioonile RINA S.p.A., mis on täielikult RINA-le kuuluv tütarettevõtja. Sellele järgnes kõnealuse tegevuse üleandmine organisatsioonile RINA Services S.p.A., mis on täielikult RINA S.p.A. omanduses olev tütarettevõtja. Seega on „RINA Services S.p.A.” kõikide asjaomaste tunnustatud organisatsiooni moodustavate juriidiliste isikute emaettevõtja, millele tuleks anda tunnustus.

(10) Muutused nimetatud emaettevõtjate andmetes ei mõjuta vastavate organisatsioonide suutlikkust täita määruses (EÜ) nr 391/2009 sätestatud nõudeid.

(11) Käesoleva otsusega ette nähtud meetmed on kooskõlas laevade põhjustatud merereostuse vältimise ja meresõiduohutuse komitee (mis loodi Euroopa Parlamendi ja nõukogu määrusega (EÜ) nr 2099/2002) (5) arvamusega,

ON VASTU VÕTNUD KÄEOLEVA OTSUSE:

Artikkel 1

Eelnevalt organisatsioonile Korean Register of Shipping (KR) antud tunnustuse omanik on käesoleva otsuse jõustumisest alates „KR (Korean Register)”, mis on kõikide tunnustatud organisatsiooni moodustavate juriidiliste isikute emaettevõtja määruse (EÜ) nr 391/2009 kohaldamisel.

Artikkel 2

Eelnevalt organisatsioonile Lloyd's Register of Shipping (LR) antud tunnustuse omanik on käesoleva otsuse jõustumisest alates „Lloyd's Register Group LTD (LR)”, mis on kõikide tunnustatud organisatsiooni moodustavate juriidiliste isikute emaettevõtja määruse (EÜ) nr 391/2009 kohaldamisel.

Artikkel 3

Eelnevalt organisatsioonile Nippon Kaiji Kyokai (NK) antud tunnustuse omanik on käesoleva otsuse jõustumisest alates „Nippon Kaiji Kyokai General Incorporated Foundation (ClassNK)”, mis on kõikide tunnustatud organisatsiooni moodustavate juriidiliste isikute emaettevõtja määruse (EÜ) nr 391/2009 kohaldamisel.

Artikkel 4

Eelnevalt organisatsioonile Registro Italiano Navale (RINA) antud tunnustuse omanik on käesoleva otsuse jõustumisest alates „RINA Services S.p.A.”, mis on kõikide tunnustatud organisatsiooni moodustavate juriidiliste isikute emaettevõtja määruse (EÜ) nr 391/2009 kohaldamisel.

Artikkel 5

Käesolev otsus on adresseeritud liikmesriikidele.

Brüssel, 24. aprill 2015 Komisjoni nimel komisjoni liige Violeta BULC

(1) ELT L 131, 28.5.2009, lk 11.

(2) Komisjoni otsus 2007/421/EÜ, 14. juuni 2007, millega tunnistatakse kehtetuks otsus 96/587/EÜ vastavalt nõukogu direktiivile 94/57/EÜ liikmesriikide teatatud tunnustatud organisatsioonide nimekirja avaldamise kohta (ELT L 157, 19.6.2007, lk 18).

(3) Nõukogu direktiiv 94/57/EÜ, 22. november 1994, laevade kontrolli ja ülevaatusega tegelevate organisatsioonide ja veeteede ametite vastavat tegevust käsitlevate ühiste eeskirjade ja standardite kohta (EÜT L 319, 12.12.1994, lk 20).

(4) ELT C 135, 19.6.2007, lk 4.

(5) Euroopa Parlamendi ja nõukogu määrus (EÜ) nr 2099/2002, 5. november 2002, millega asutatakse laevade põhjustatud merereostuse vältimise ja meresõiduohutuse komitee (COSS) ning muudetakse määrusi, mis käsitlevad laevade põhjustatud merereostuse vältimist ja meresõiduohutust (EÜT L 324, 29.11.2002, lk 1).